C 374/33

Opinjoni tal-Kumitat Ekonomiku u Soċjali Ewropew dwar “Komunikazzjoni tal-Kummissjoni lill-Parlament Ewropew u lill-Kunsill dwar strateġija ta’ finanzjament ġdida għall-finanzjament tan-NextGenerationEU”

(COM(2021) 250 final)

(2021/C 374/07)

Relatur: Judith VORBACH

Konsultazzjoni Kummissjoni Ewropea, 31.5.2021 Bażi legali Artikolu 304 tat-Trattat dwar il-Funzjonament tal-Unjoni Ewropea Sezzjoni kompetenti Sezzjoni għall-Unjoni Ekonomika u Monetarja u l-Koeżjoni Ekonomika u Soċjali Adottata fis-sezzjoni 22.6.2021 Adottata fil-plenarja 8.7.2021 Sessjoni plenarja Nru 562 Riżultat tal-votazzjoni (favur/kontra/astensjonijiet) 186/0/4

1. Konklużjonijiet u rakkomandazzjonijiet

1.1. Il-KESE jilqa’ l-fatt li l-Istati Membri kollha lestew ir-ratifika nazzjonali tad-Deċiżjoni tal-Kunsill (UE, Euratom) 2020/2053 ( 1 ) (Deċiżjoni dwar ir-riżorsi proprji) u li, għalhekk, fl-1 ta’ Ġunju 2021 daħlet fis-seħħ id-Deċiżjoni dwar ir-riżorsi proprji il-ġdida, li ppermettiet lill-Kummissjoni tibda tissellef ir-riżorsi għall-istrument ta’ rkupru. Il-KESE jistieden lill-partijiet interessati kollha biex jgħaddu malajr mill-passi li jmiss sabiex jibda l-fluss tal-finanzjament.

1.2. L-effett ta’ żieda fil-kunfidenza li kellu n-Next Generation EU diġà għen jistabbilizza l-ekonomiji tal-Unjoni u tal-Istati Membri u l-kostijiet tas-self. Il-finanzjament tan-Next Generation EU se jżid il-volum tal-assi sikuri tal-UE u jsaħħaħ ir-rwol internazzjonali tal-euro. Il-KESE jinnota li l-istrateġija ta’ finanzjament tan-Next Generation EU tiddependi mis-self fuq is-suq tal-kapital u l-investiment privat.

1.3. Meta mqabbel mad-dibattitu wiesa’ dwar l-infiq fuq in-Next Generation EU, il-finanzjament huwa meqjus bħala kwistjoni teknika. Madankollu, strateġija ta’ finanzjament li tiffunzjona tajjeb hija kruċjali għall-implimentazzjoni bla xkiel tan-Next Generation EU. Il-finanzjament sod, ġestjoni tar-riskju soda, kostijiet tas-self baxxi u finanzjament sostenibbli huma fl-interess tas-soċjetà ċivili, li fl-aħħar mill-aħħar iġġorr ir-riskji tas-suq. Il-ġestjoni tas-self u tad-dejn trid tkun ibbażata fuq il-kontroll demokratiku, il-leġittimità u t-trasparenza.

1.4. Il-ħtiġijiet ta’ finanzjament tan-Next Generation EU jirrikjedu strateġija sofistikata biex jiġi żgurat li l-UE tkun tista’ tissodisfa l-wegħdiet ta’ pagament fil-ħin u f’kundizzjonijiet tas-suq favorevoli. Il-KESE jenfasizza kemm huwa importanti li l-Kummissjoni timmaniġġja l-istrateġija ta’ finanzjament b’mod dirett u jilqa’ ż-żieda fir-riżorsi umani tal-Kummissjoni f’dan il-qasam. Madankollu, dan għandu jsir b’mod bilanċjat bejn il-ġeneri. Barra minn hekk, għandu jiġi stabbilit bord konsultattiv, li fih ikunu rappreżentati l-Kummissjoni, il-Parlament Ewropew, il-Kunsill, l-imsieħba soċjali u s-soċjetà ċivili organizzata.

1.5. Il-KESE jisħaq fuq l-importanza li jiġu ppreservati l-affidabbiltà kreditizja għolja u l-kostijiet baxxi tas-self tal-UE sabiex jiġu evitati effetti tar-ridistribuzzjoni mill-mutwatarji għas-selliefa. Barra minn hekk, dan – flimkien maż-żieda fir-rati ta’ tkabbir ekonomiku – se jiffaċilita l-ħlas lura. L-affidabbiltà kreditizja se tiddependi fuq kollox mis-saħħa ekonomika, politika u soċjali tal-UE u tiġi kkonsolidata bl-approfondiment tal-UEM. Fi kwalunkwe każ, il-kriżijiet għandhom jiġu antiċipati, u dan jista’ jinkludi wkoll li l-BĊE jaġixxi bħala xerrej tal-aħħar istanza.

1.6. B’mod kumplessiv, parti kbira mill-istrateġija l-ġdida ta’ finanzjament hija ddedikata għar-relazzjonijiet mal-investituri. Il-KESE jilqa’ d-deċiżjoni ta’ teħid ta’ self u l-pjani ta’ finanzjament, li huma primarjament mezzi biex tiġi pprovduta t-trasparenza għas-swieq finanzjarji. Madankollu, il-komunikazzjoni mal-pubbliku u mar-rappreżentanti tal-pubbliku qatt ma għandha ssir prijorità sekondarja. Ta’ min jilqa’ l-fatt li prekundizzjoni waħda għall-parteċipazzjoni fin-Network ta’ Negozjanti Primarji hija, fost affarijiet oħra, is-superviżjoni minn awtorità kompetenti tal-Unjoni. Peress li l-konformità mar-regoli rilevanti hija tal-akbar importanza, il-KESE jappoġġja l-involviment possibbli tal-OLAF f’din is-superviżjoni u jilqa’ l-fatt li jistgħu jinħatru wkoll awtoritajiet pubbliċi oħra biex jivverifikaw il-konformità tal-membri tan-Network ta’ Negozjanti Primarji mar-regoli stabbiliti fid-Deċiżjoni.

1.7. L-impenn enormi fuq is-swieq kapitali se jkun akkumpanjat minn sett wiesa’ ta’ riskji. Il-KESE jappoġġja l-istabbiliment ta’ sistemi sodi ta’ ġestjoni tar-riskju u ż-żamma tal-“kont tan-Next Generation EU” mal-BĊE. Minħabba l-interess pubbliku fil-ġestjoni soda tar-riskju, l-Uffiċjal Kap tar-Riskju għandu jikkonsulta lill-Parlament Ewropew u lill-Kunsill meta jfassal il-Politika ta’ Livell Għoli dwar ir-Riskju u l-Konformità. Fl-aħħar nett, il-KESE jistieden lill-Kummissjoni tiżgura l-obbligu ta’ rendikont, it-trasparenza u l-ġestjoni finanzjarja tajba mill-bidu nett tas-self tan-Next Generation EU u jwissi kontra s-self eċċessiv minn investituri barra mill-UE, filwaqt li jirrakkomanda l-introduzzjoni ta’ riżorsi proprji ġodda.

1.8. B’mod ġenerali, il-KESE jilqa’ l-komponent imsaħħaħ tal-kondiviżjoni tar-riskji tan-Next Generation EU, iżda jisħaq ukoll dwar l-importanza li jitnaqqsu r-riskji biex tiġi żgurata l-istabbiltà tas-suq finanzjarju u biex jiġu protetti kif xieraq l-interessi finanzjarji tal-Unjoni. Sabiex jitqiesu kif xieraq l-interessi tas-soċjetà ċivili, il-KESE jilqa’ l-“qafas tal-Bonds Ekoloġiċi tan-Next Generation EU” ippjanat u jipproponi li jiġi kkunsidrat il-ħruġ ta’ bonds soċjali tan-Next Generation EU.

2. Kuntest tal-Opinjoni

2.1. In-Next Generation EU se jinjetta sa EUR 806 biljun – 5 % tal-PDG tal-UE – fl-ekonomija tal-UE fil-forma ta’ għotjiet u self. F’isem l-UE, il-Kummissjoni se tissellef dawn l-ammonti permezz ta’ operazzjonijiet ta’ finanzjament fis-swieq kapitali internazzjonali. In-Next Generation EU huwa mfassal biex ikun strument temporanju. Is-self se jseħħ bejn nofs l-2021 u l-2026. F’dan il-perjodu, il-Kummissjoni se teżegwixxi operazzjonijiet ta’ finanzjament ta’ bejn EUR 150 biljun u EUR 200 biljun fis-sena. Il-finanzjament miġbur mill-UE huwa mistenni li jitħallas lura jew direttament mill-Istati Membri (għas-self) jew permezz tal-baġit tal-UE (għall-appoġġ mhux ripagabbli) sa mhux aktar tard minn Diċembru 2058.

2.2. Il-Komunikazzjoni dwar strateġija ta’ finanzjament ġdida għall-finanzjament tan-Next Generation EU ( 2 ) hija adottata skont l-Artikolu 5(3) tad-Deċiżjoni (UE, Euratom) 2020/2053, li jirrikjedi li l-Kummissjoni tistabbilixxi l-arranġamenti meħtieġa għall-amministrazzjoni tal-operazzjonijiet mutwatarji u li tinforma b’mod regolari lill-Parlament Ewropew u lill-Kunsill dwar l-aspetti kollha tal-istrateġija ta’ ġestjoni tad-dejn tagħha. Abbażi tal-approvazzjoni tad-Deċiżjoni dwar ir-riżorsi proprji mill-Istati Membri kollha, il-Kummissjoni se timplimenta strateġija ta’ finanzjament, kif deskritt fil-Komunikazzjoni u speċifikat fi tliet Deċiżjonijiet ( 3 ) . L-istrumenti se jinkludu l-Bonds tal-UE u Titoli ta’ Dejn tal-UE; it-tekniki użati se jikkonsistu f’sindakazzjonijiet u rkanti. Se jiġu stabbiliti deċiżjoni annwali li tiffissa l-ammonti massimi li għandhom jittieħdu b’self u pjani ta’ finanzjament semiannwali. Il-Kummissjoni se ssaħħaħ l-istrutturi tagħha u se tistabbilixxi Network ta’ Negozjanti Primarji pan-Ewropew.

3. Kummenti ġenerali

3.1. l-inizjattiva Next Generation EU ġiet żviluppata u adottata fil-forma t-tajba u fiż-żmien it-tajjeb ”. Minħabba l-effett tiegħu ta’ spinta fil-kunfidenza, in-Next Generation EU diġà qed ikollu impatt pożittiv fuq l-ekonomija tal-UE u naqqas il-probabbiltà ta’ kriżi profonda f’xi pajjiżi. Fit-tul, in-Next Generation EU huwa mistenni li jżid l-output tal-UE b’mod konsiderevoli, li jfisser li, fl-aħħar mill-aħħar, l-Istati Membri kollha x’aktarx li jsiru l-benefiċjarji netti Il-KESE appoġġa lin-Next Generation EU mill-bidu nett u ripetutament esprima l-approvazzjoni tiegħu ( 4 ) . Fl-opinjoni tiegħu dwar l-Istrateġija Annwali għat-Tkabbir Sostenibbli tal-2021 ( 5 ) , il-KESE jikkonferma li “”. Minħabba l-effett tiegħu ta’ spinta fil-kunfidenza, in-Next Generation EU diġà qed ikollu impatt pożittiv fuq l-ekonomija tal-UE u naqqas il-probabbiltà ta’ kriżi profonda f’xi pajjiżi. Fit-tul, in-Next Generation EU huwa mistenni li jżid l-output tal-UE b’mod konsiderevoli, li jfisser li, fl-aħħar mill-aħħar, l-Istati Membri kollha x’aktarx li jsiru l-benefiċjarji netti ( 6 ) . Il-KESE jilqa’ l-fatt li l-Istati Membri kollha lestew ir-ratifika nazzjonali tad-Deċiżjoni dwar ir-riżorsi proprji, li tippermetti li jibda s-self, u jistieden lill-partijiet interessati kollha biex jgħaddu malajr mill-passi li jmiss sabiex jibda l-fluss tal-finanzjament.

3.2. Kif xieraq, hemm dibattitu wiesa’ dwar l-użu tal-fondi tan-Next Generation EU u – sa ċertu punt – dwar riżorsi proprji ġodda. Ikkomparat ma’ dan, ftit ingħatat attenzjoni lill-finanzjament tan-Next Generation EU, li huwa meqjus bħala kwistjoni teknika aktar milli waħda politika. Madankollu, it-teħid b’self tan-Next Generation EU se jżid b’mod deċiżiv l-obbligi finanzjarji tal-Unjoni u jrid jitwettaq b’kontroll demokratiku, leġittimità u trasparenza. Il-KESE jisħaq li l-finanzjament sod u sostenibbli, ġestjoni tar-riskju soda u kostijiet tas-self baxxi huma fl-interess pubbliku. Is-soċjetà ċivili Ewropea fl-aħħar mill-aħħar se tkun responsabbli għad-djun imġarrba u kostijiet tat-teħid b’self miżjuda jkunu jikkostitwixxu effetti ta’ ridistribuzzjoni mill-mutwatarji għas-selliefa. Strateġija ta’ finanzjament li taħdem tajjeb hija kruċjali wkoll għall-implimentazzjoni bla xkiel tan-Next Generation EU.

3.3. Il-KESE jinnota li l-istrateġija proposta tiddependi mill-finanzjament permezz ta’ swieq tal-kapital internazzjonali. Ma hemm l-ebda bafer ta’ kapital implimentat, kif hemm fil-Mekkaniżmu Ewropew ta’ Stabbiltà (MES) u ma hemm l-ebda pjan biex id-dejn jiġi estiż għal wara l-2058. Madankollu, ġew diskussi fil-pubbliku wkoll approċċi oħra, bħal bonds perpetwi ggarantiti u maħruġa b’mod konġunt mill-BĊE ( 7 ) . Fit-tul, u b’mod partikolari fil-każ ta’ ħruġ ta’ dejn komuni permanenti, għandu jiġi kkunsidrat li l-BĊE jiġi fdat bir-rwol ta’ sellief tal-aħħar istanza.

3.4. Minħabba l-ħtiġijiet kbar ta’ finanzjament tan-Next Generation EU, l-iskeda kumplessa u potenzjalment inċerta tal-iżborż tiegħu u l-pakketti baġitarji mhux eżattament magħrufa, hija meħtieġa strateġija ta’ finanzjament sofistikata biex jitwettaq it-teħid b’self fis-swieq. L-iżviluppi fis-swieq finanzjarji jridu jiġu antiċipati sabiex jiġi żgurat li l-Unjoni tkun tista’ tissodisfa l-wegħdiet ta’ pagament fil-ħin mingħajr ma tkun imġiegħla tiġbor kapital f’kundizzjonijiet negattivi tas-suq. Dan jirrikjedi profiċjenza tas-swieq u flessibbiltà biex jiġi deċiż meta għandhom jiġu eżegwiti l-operazzjonijiet ta’ finanzjament u liema tekniki ta’ finanzjament għandhom jintużaw sabiex ikun hemm l-inqas riskju ta’ eżekuzzjoni u kostijiet ta’ finanzjament possibbli. Il-KESE jenfasizza kemm huwa importanti li l-Kummissjoni timmaniġġja l-istrateġija ta’ finanzjament direttament u mhux testernalizzaha. L-istabbiliment ta’ kapaċitajiet operazzjonali ġodda huwa meħtieġ u l-Kummissjoni ġustament qiegħda żżid ir-riżorsi umani u l-kompetenzi rispettivi tagħha. Il-KESE jistieden lill-Kummissjoni timplimenta approċċ ta’ bilanċ bejn il-ġeneri hi u tagħmel dan.

3.5. Barra minn hekk, il-KESE jinnota li l-istrateġija ta’ finanzjament tan-Next Generation EU hija akkumpanjata minn estensjoni tar-responsabbiltà lill-Kummissjoni u jilqa’ l-obbligu li l-Parlament Ewropew u l-Kunsill jinżammu infurmati b’mod regolari dwar l-aspetti kollha tal-istrateġija għall-ġestjoni tad-dejn flimkien mad-dispożizzjonijiet tal-Ftehim Interistituzzjonali ( 8 ) . L-għoti ta’ aġġornamenti annwali se jibda mit-tielet trimestru tal-2021. Minħabba l-interess pubbliku qawwi fil-finanzjament sod tan-Next Generation EU, dan jidher li huwa livell ta’ involviment minimu. Il-KESE jipproponi t-twaqqif ta’ bord konsultattiv dwar il-finanzjament tan-Next Generation EU. Il-membri tal-Kumitat dwar ir-Riskju u l-Konformità tan-Next Generation EU għandhom jiltaqgħu fuq bażi semiannwali ma’ rappreżentanti magħżula li huma kompetenti fi kwistjonijiet tas-swieq finanzjarji mill-Parlament Ewropew, il-Kunsill, l-imsieħba soċjali u s-soċjetà ċivili organizzata.

3.6. Minħabba l-klassifikazzjoni tal-kreditu għolja u l-prospetti stabbli tal-UE, il-Kummissjoni se tkun tista’ tissellef b’termini finanzjarji vantaġġjużi u tgħaddi l-benefiċċju lill-Istati Membri. Il-KESE jisħaq fuq l-importanza li jinżammu l-kostijiet tas-self baxxi matul il-perjodu ta’ finanzjament. Flimkien mar-rati ta’ tkabbir ekonomiku imtejba previsti, dan se jiffaċilita b’mod konsiderevoli l-ħlas lura. Fuq kollox, l-affidabbiltà kreditizja tal-UE se tiddependi fuq is-saħħa ekonomika, politika u soċjali tagħha u tiġi kkonsolidata bl-approfondiment tal-UEM. Mil-lat negattiv, il-forzi ċentrifugi u l-kunflitti persistenti bejn l-Istati Membri x’aktarx li se jdgħajfuha, filwaqt li d-dħul fis-seħħ ta’ garanziji ( 9 ) għad-detriment ta’ xi Stati Membri jista’ jwassal għal frizzjoni politika serja ( 10 ) . Barra minn hekk, għandhom jiġu antiċipati kriżijiet ta’ natura ekonomika jew relatati mas-suq finanzjarju, mas-saħħa jew ma’ kwalunkwe ħaġa oħra. Għalhekk, huwa essenzjali li l-istrateġija ta’ finanzjament tiġi stabbilita fuq l-aktar pedament reżiljenti u sostenibbli possibbli, li jista’ jinkludi wkoll li l-BĊE jaġixxi bħala x-xerrej tal-aħħar istanza.

3.7. Filwaqt li l-attivitajiet ta’ finanzjament tan-Next Generation EU diġà bdew, iż-żmien għall-introduzzjoni ta’ riżorsi proprji ġodda huwa ħafna inqas konkret. Il-Kummissjoni se tipprovdi proposti għal riżorsi proprji ġodda bbażati fuq mekkaniżmu ta’ aġġustament tal-karbonju fil-fruntiera, is-Sistema għall-Iskambju ta’ Kwoti tal-Emissjonijiet u imposta diġitali f’nofs l-2021. Proposti ulterjuri fl-2024 jistgħu jinkludu Taxxa fuq it-Tranżazzjonijiet Finanzjarji jew kontribuzzjoni finanzjarja marbuta mas-settur korporattiv. Jekk ikunu disponibbli riżorsi proprji ġodda qabel Jannar 2028, dawn se jintużaw biex il-ħlas lura jinbeda aktar malajr. Il-KESE jistieden lill-Kummissjoni tressaq il-proposti skedati għall-2024 aktar malajr u jirrakkomanda l-introduzzjoni rapida ta’ riżorsi proprji ġodda. Jekk jiġu implimentati kif xieraq, dawn mhux biss iservu bħala kumpens meta t-taxxi ma jkunux jistgħu jiġu infurzati b’mod effettiv fil-livell nazzjonali minħabba l-kompetizzjoni fil-qasam tat-taxxa, iżda jikkontribwixxu wkoll għal skema ġusta ta’ ħlas lura u jgħinu fil-ġlieda kontra t-tibdil fil-klima. Dawn se jgħinu wkoll biex tiġi evitata l-ħtieġa li jiżdiedu l-kontribuzzjonijiet nazzjonali jew li jitnaqqas l-infiq mill-baġit tal-UE.

3.8. It-teħid b’self tan-Next Generation EU ta’ madwar EUR 800 biljun se jżid il-volum ta’ assi sikuri denominati fl-Euro għal madwar EUR 2 triljun, inkluż SURE ( 11 ) u EUR 800 biljun oħra f’assi maħruġa permezz tal-MES/SESF u l-BEI qabel il-pandemija ( 12 ) . It-tisħiħ tal-assi sikuri Ewropej li jkopru l-maturitajiet kollha sa 30 sena se tipprovdi strumenti sikuri ġodda għall-investiment, tgħin lill-banek jiddiversifikaw il-portafolli ta’ bonds sovrani tagħhom, iżżid l-attraenza taż-żona tal-Euro u ssaħħaħ r-rwol internazzjonali tal-Euro. Barra minn hekk, l-effett ta’ spinta fil-kunfidenza tan-Next Generation EU x’aktarx li se jnaqqas ukoll il-kostijiet tat-teħid b’self tal-gvernijiet u tas-settur privat, b’mod partikolari fil-pajjiżi taż-żona tal-Euro b’firxiet kbar meta mqabbla mal-Ġermanja. L-għoti b’self tan-Next Generation EU se jipprovdi wkoll għażla għall-Istati Membri f’każ ta’ taqlib fis-swieq li jaffettwa l-ħruġ ta’ bonds nazzjonali. Il-KESE jilqa’ t-tisħiħ tal-komponent ta’ kondiviżjoni tar-riskju, iżda jisħaq ukoll fuq l-importanza tat-tnaqqis tar-riskju billi jiġu żgurati regolamentazzjoni soda tas-suq finanzjarju u konverġenza superviżorja.

4. Kummenti speċifiċi

4.1. Il-KESE jilqa’ l-fatt li d-deċiżjoni qafas dwar it-teħid b’self annwali se tistabbilixxi limiti massimi, pereżempju, għall-finanzjament fuq terminu twil u qasir, u li t-teħid b’self se jiġi organizzat abbażi ta’ pjani ta’ finanzjament ta’ sitt xhur ibbażati fuq informazzjoni dwar il-pagamenti li jkun imiss. Jidher li dawn huma maħsuba biex jipprovdu trasparenza lis-swieq billi jiżguraw il-prevedibbiltà tal-ħruġ għall-investituri u jiffaċilitaw il-koordinazzjoni ma’ emittenti oħra, filwaqt li jservu wkoll bħala bażi għall-informazzjoni lill-Parlament Ewropew u l-Kunsill. Il-KESE huwa kompletament konxju tal-importanza tar-relazzjonijiet bejn l-investituri u l-emittenti, iżda jisħaq li l-komunikazzjoni mal-pubbliku u mar-rappreżentanti tiegħu qatt ma għandhom ikunu prijorità sekondarja u li l-interessi finanzjarji tal-Unjoni għandhom jiġu protetti b’attenzjoni.

4.2. L-ippjanar tal-likwidità kontinwu se jiżgura li r-riżervi ta’ flus ikunu biżżejjed biex jiġu evitati nuqqasijiet ta’ likwidità filwaqt li jiġu evitati bilanċi ta’ flus għoljin mhux meħtieġa. Minħabba li l-kapaċità ta’ assorbiment tas-swieq kapitali mhijiex infinita u li n-nuqqasijiet fil-likwidità jwasslu għal tfixkil fl-implimentazzjoni tan-Next Generation EU, il-KESE jappella li tingħata prijorità lil bafers ta’ riskju sodi fuq il-minimizzazzjoni tal-ispejjeż eċċessivi u jappoġġja b’mod espliċitu li r-riżervi ta’ flus prudenzjali jinżammu f’kont iddedikat mal-BĊE sabiex dawn ir-riżervi ma jkunu soġġetti għall-ebda riskju ta’ xi kontroparti.

4.3. Is-sħubija fin-Network tan-Negozjanti Primarji tagħti d-dritt lill-istituzzjonijiet finanzjarji li jipparteċipaw fl-irkantijiet u tinkludi l-promozzjoni tal-likwidità tas-suq u l-għoti ta’ pariri ġusti u informazzjoni dwar is-suq lill-Kummissjoni, filwaqt li hija konnessa ma’ impenji ta’ xiri u rapportar. Il-KESE jilqa’ l-fatt li l-applikanti diġà jridu jkunu membri attivi ta’ Network tan-Negozjanti Primarji tal-UE u jridu jkunu ssorveljati minn awtorità kompetenti tal-Unjoni. In-negozjanti primarji se jkollhom rwol ewlieni fil-finanzjament tan-Next Generation EU u kwalunkwe negliġenza jew imġiba ħażina tista’ twassal għal kostijiet ta’ teħid b’self ogħla. Barra minn hekk, iridu jiġu kkunsidrati r-riskji tal-kontropartijiet, kif ukoll is-saħħa fis-suq u r-rilevanza sistemika tan-negozjanti primarji.

4.3.1. Minħabba r-responsabbiltajiet sinifikanti tal-membri tan-Network tan-Negozjanti Primarji, il-konformità tagħhom mar-regoli rilevanti hija imperattiva. Is-superviżjoni tal-konformità mar-regoli stabbiliti fid-Deċiżjoni ( 13 ) tiddependi fil-parti l-kbira mill-obbligi ta’ rapportar tan-negozjanti primarji nfushom. Barra minn hekk, il-KESE jappoġġja l-involviment possibbli tal-OLAF fis-superviżjoni u jilqa’ l-fatt li minbarra l-Kummissjoni jistgħu jinħatru wkoll awtoritajiet pubbliċi oħra bħala partijiet terzi sabiex iwettqu verifiki biex tiġi vverifikata l-konformità tal-membri tan-network tan-negozjanti primarji mad-Deċiżjoni.

4.3.2. Il-Kummissjoni se tfassal ukoll metodu biex jiġi ddeterminat liema negozjanti primarji se jiġu kkunsidrati biex jipparteċipaw fi tranżazzjonijiet sindakati, li se jinħatru għall-finijiet ta’ kull tranżazzjoni ta’ teħid b’self. Il-membri li huma partikolarment attivi għandhom ikunu eliġibbli biex iservu bħala maniġers mexxejja u komexxejja fi tranżazzjonijiet sindakati u għandhom jiġu remunerati. Dan il-grupp għandu jinvolvi ruħu f’attivitajiet ta’ ġenerazzjoni tas-suq, jippromovi l-ħruġ mal-investituri u jipprovdi aktar pariri ġusti u informazzjoni dwar is-suq lill-Kummissjoni. Il-KESE jieħu nota tar-rwol kruċjali tal-istituzzjonijiet finanzjarji fil-finanzjament tal-attivitajiet u jiġbed l-attenzjoni lejn il-possibbiltà ta’ kunflitti ta’ interess, b’mod partikolari fir-rigward tar-rwol konsultattiv. Fi kwalunkwe każ, l-iżgurar ta’ kapaċità u informazzjoni ta’ livell għoli dwar is-swieq finanzjarji fi ħdan l-awtoritajiet pubbliċi huwa milqugħ ħafna.

4.4. L-impenn enormi fuq is-swieq kapitali se jkun akkumpanjat minn sett wiesa’ ta’ riskji, li fl-aħħar mill-aħħar huma mġarrba mis-soċjetà ċivili Ewropea. Il-KESE jaqbel bis-sħiħ mad-dikjarazzjoni tal-Kummissjoni li “ Fid-dawl tal-volumi mingħajr preċedent tal-operazzjonijiet u s-sofistikazzjoni tal-istrateġija ta’ finanzjament meħtieġa, huwa ta’ importanza kbira li l-operazzjonijiet tan-NGEU jkunu soġġetti għal qafas robust u indipendenti ta’ ġestjoni tar-riskju u ta’ konformità ”. Fil-fatt, għandu jiġi żgurat li l-operazzjonijiet tan-Next Generation EU jitwettqu b’mod konsistenti bl-ogħla standards ta’ integrità, korrettezza u ġestjoni finanzjarja soda. Il-KESE jappoġġja l-istabbiliment ta’ sistemi sodi ta’ governanza u ġestjoni tar-riskju, inkluż l-istabbiliment ta’ prinċipji u strutturi biex tiġi żgurata s-sorveljanza robusta u indipendenti tal-operazzjonijiet finanzjarji kollha tan-Next Generation EU.

4.4.1. Pilastru ċentrali ta’ din is-sistema se jkun l-Uffiċjal Kap tar-Riskju, li se jkollu awtonomija sħiħa fit-twettiq tal-kompiti tiegħu u se jirrapporta, fost l-oħrajn, lid-Direttur Ġenerali tad-Direttorat Ġenerali għall-Baġit u lill-Membru tal-Kulleġġ responsabbli għall-Baġit. Dan se jkun responsabbli għall-iżvilupp ta’ Politika ta’ Livell Għoli dwar ir-Riskju u l-Konformità u jiżgura li l-operazzjonijiet kollha tan-Next Generation EU jikkonformaw magħha, filwaqt li jkun appoġġjat minn Uffiċjal tal-Konformità u minn Kumitat dwar ir-Riskju u l-Konformità. Minħabba l-importanza ta’ ġestjoni soda tar-riskju u l-interess pubbliku assoċjat, għandu jiġu kkunsidrat li l-Uffiċjal Kap tar-Riskju jikkonsulta lill-Parlament Ewropew u lill-Kunsill meta jfassal il-Politika ta’ Livell Għoli dwar ir-Riskju u l-Konformità.

4.4.2. Għad hemm mistoqsijiet dwar il-ġestjoni tar-riskju fil-bidu tal-attivitajiet ta’ teħid b’self, b’mod partikolari matul il-perjodu ta’ qabel il-ħatra tal-Uffiċjal Kap tar-Riskju u l-perjodu ta’ tliet xhur previst għat-tfassil tal-Politika ta’ Livell Għoli dwar ir-Riskju u l-Konformità. Sabiex jiġu paċuti d-diskrepanzi fil-maturità bejn is-self u l-istrumenti ta’ finanzjament sottostanti, b’mod partikolari fl-2021, il-Kummissjoni se tapplika sett ta’ strumenti tas-suq finanzjarju inklużi swaps u possibbilment karti kummerċjali, li huma partikolarment riskjużi. Il-KESE jistieden lill-Kummissjoni biex tiżgura l-obbligu ta’ rendikont, it-trasparenza u l-ġestjoni finanzjarja soda mill-bidu nett tat-teħid b’self tan-Next Generation EU.

4.5. Jidher li hija meħtieġa sistema kontabilistika elaborata u komprensiva biex l-istrateġija ta’ finanzjament diversifikata tiġi ġestita b’mod xieraq. Il-KESE jilqa’ t-tisħiħ tal-funzjonijiet tal-back office u tal-kontabilità tal-Kummissjoni. Naturalment, l-użu ta’ software li jkun ġie ppruvat u ttestjat għandu jkun standard. Il-KESE jinnota r-rwol importanti tal-Uffiċjal tal-Kontabilità tal-Kummissjoni responsabbli biex jiżgura l-kontabilità xierqa għall-operazzjonijiet kollha tan-Next Generation EU u biex jiftaħ il-“kont tan-Next Generation EU” mal-BĊE.

4.6. Il-KESE jirrikonoxxi li parti kbira mill-istrateġija l-ġdida ta’ finanzjament hija l-iżvilupp ta’ strateġija dwar ir-relazzjonijiet mal-investituri u l-għodod li jakkumpanjawha. Element wieħed se jkun bullettin dwar il-finanzjament tal-UE li jippermetti lill-Kummissjoni tikkomunika mal-komunità tal-investituri b’mod regolari u trasparenti. Il-Kummissjoni se tikkomunika wkoll b’mod attiv ma’ “investituri importanti madwar id-dinja” permezz ta’ programm sistematiku ta’ żjarat strutturati. Madankollu, il-KESE jwissi kontra t-teħid b’self eċċessiv minn investituri barra mill-UE, li jista’, b’mod partikolari fi żminijiet ta’ kriżi, jġib miegħu żieda fir-riskji bħal, pereżempju, waqfien f’daqqa ta’ attivitajiet ta’ self.

4.7. Il-Kummissjoni se tfittex li tiġbor 30 % tal-fondi tan-Next Generation EU permezz tal-ħruġ ta’ bonds ekoloġiċi, li jistgħu jammontaw għal total ta’ ħruġ ta’ bonds ekoloġiċi ta’ EUR 250 biljun, li jistabbilixxi lill-UE bħala waħda mill-akbar emittenti ta’ bonds ekoloġiċi madwar id-dinja u jsaħħaħ il-pożizzjoni ewlenija tal-UE fil-politika u s-suq fir-rigward tal-finanzi sostenibbli. Il-KESE jilqa’ l-pjan ta’ “Qafas tal-Bonds Ekoloġiċi tan-Next Generation EU”, li jibni fuq l-obbligu li l-Istati Membri jiżguraw li 37 % tal-infiq iffinanzjat mill-Faċilità għall-Irkupru u r-Reżiljenza ikun iddedikat għall-indirizzar tat-tibdil fil-klima. Barra minn hekk, il-ħruġ ta’ bonds soċjali wkoll għandu jiżdied fi ħdan in-Next Generation EU u għandu jikkomplementa l-volum ta’ EUR 100 biljun iddedikat għal SURE. Biex jirċievu l-appoġġ mill-Faċilità għall-Irkupru u r-Reżiljenza, il-pajjiżi tal-UE huma mitluba wkoll ifasslu proġetti, fost oħrajn, fl-oqsma ta’ politika tat-tkabbir inklużiv u l-koeżjoni soċjali – bażi għall-iżvilupp ta’ qafas għall-ħruġ ta’ bonds soċjali. B’dan il-mod, l-interessi tas-soċjetà ċivili jistgħu jitqiesu bis-sħiħ fl-istrateġija ta’ finanzjament.

Brussell, it-8 ta’ Lulju 2021. Christa SCHWENG Il-President tal-Kumitat Ekonomiku u Soċjali Ewropew

(1) Id-Deċiżjoni tal-Kunsill (UE, Euratom) 2020/2053 tal-14 ta’ Diċembru 2020 dwar is-sistema tar-riżorsi proprji tal-Unjoni Ewropea u li tħassar id-Deċiżjoni 2014/335/UE, Euratom (ĠU L 424, 15.12.2020, p. 1).

(2) COM(2021) 250 final.

(3) C(2021) 2500 final (ĠU L 131, 16.4.2021, p. 170), C(2021) 2501 final, C(2021) 2502 final.

(4) ĠU C 364, 28.10.2020, p. 124.

(5) ĠU C 155, 30.4.2021, p. 45.

(6) The nonsense of Next Generation EU net balance calculations (Bruegel). (L-assurdità tal-kalkoli tal-bilanċ nett tan-Next Generation EU | Bruegel – mhux disponibbli bil-Malti).

(7) Covid Perpetual Eurobonds: Jointly guaranteed and supported by the ECB (Bonds Ewropej Perpetwi kontra l-COVID-19: Garantiti b’mod konġunt u sostnuti mill-BĊE – mhux disponibbli bil-Malti).

(8) Ftehim interistituzzjonali tas-16.12.2020 bejn il-Parlament Ewropew, il-Kunsill u l-Kummissjoni.

(9) Minħabba l-adozzjoni tad-Deċiżjoni dwar ir-riżorsi proprji.

(10) Ara l-Artikolu 9(5), Deċiżjoni (UE) Euratom 2020/2053.

(11) L-Istrument Ewropew għal Appoġġ temporanju biex jittaffew ir-Riskji ta’ Qgħad f’Emerġenza.

(12) Klaus Regling, Webinar – Deepening EMU and the role of ESM, 5.5.2021 (L-approfondiment tal-UEM u r-rwol tal-MES – mhux disponibbli bil-Malti).

(13) C(2021) 2500 final.